Storiis di zovins artiscj furlans
tra l’amôr pe art e la identitât culturâl e linguistiche
Jessi zovins, jessi artiscj, jessi furlans, frisons, galês,…
Identitâts individuâls e coletivis, une lenghe minoritarie tant che simbul di apartignince a une comunitât, cetant piçule, te onivare globalizazion planetarie.
INT (par furlan), ART (par furlan): vâl a dî int che si dediche ae art. Ma ancje INTernational/ARTist.
Culì e a vuê, a son in vore zovins musiciscj, ilustradôrs, regjiscj, atôrs, balarins, fotografs e tancj altris protagoniscj de creativitât che si esprimin intune lenghe minoritarie.
INT/ART al conte lis lôr storiis intune produzion televisive inedite: locâl pe lenghe doprade, internazionâl par puartade divulgative.
INT/ART al vûl inviulâ une riflession su la influence e la part che a àn la identitât linguistiche e culturâl pai zovins creatîfs intes diferentis dissiplinis artistichis.
Il progjet al è fat di trê seriis par un totâl di 15 documentaris monografics curts di 13′ dal un.
Formât: HD.
Lenghe origjinâl: furlan; sottitui: talian e inglês.
Il lavôr si presente tant che un puzzle di riflessions, pinsîrs e confessions dal protagonist indreçâts a un probabil scoltadôr fûr cjamp. In maniere simboliche lis ambientazions a rivuardin i lûcs plui significatîfs.
Il protagonist al conte di se: la sô infanzie e il rapuart cu la lenghe mari, cemût che e je nassude la passion pe art, la relazion tra il so interès artistic e chel dai familiârs.
Planc a planc o scuvierzìn il contest sociâl e culturâl dulà che al è cressût e cemût che la passion si è trasformade in profession.
Lu viodìn te sô vite di ogni dì, a contat cun familiârs, amîs, coleghis. Tocs di dialics che nus dan rispuestis implicitis a cualchi domande: trop isal complès esprimi la creativitât intune lenghe minoritarie? Cemût vegnino acetadis lis oparis dal public locâl? E fûr de sô tiere? La lenghe daie une sensibilitât diferente rispiet a chei altris artiscj? Cemût si compagnino lis lidrîs culturâls cu la necessitât di contaminazion e inovazion? Cualis sono lis prospetivis pal avignî?
I protagoniscj de prime serie a son i musiciscj des ultimis gjenerazions. La sielte si concentrarà sui rapresentants di gjenars musicâi che a cumbinin plui elements di interès, che a van dal virtuosisim esecutîf ae origjinalitât dai tescj, de vocazion a contâ la lôr tiere, ae capacitât di cjapâ il public in ocasion des esibizions.
La seconde serie e je dedicade aes arts visivis che si esprimin in svariadis formis: fumuts, fotografiis, grafîts e murâi, elaborazions digjitâls, videoclips e v.i. Si trate di zovin ilustradôrs, esperts di grafiche cul computer, creatôrs di cartons animâts, creatôrs di videoclip e v.i.
La tierce serie e je dedicade ai protagoniscj dal teatri, de danze contemporanie, des performances, des arts dal circ e tra chescj in particolâr i zûcs di manipolazion; artiscj che a crein spetacui cu la vôs, cui moviments dal cuarp, che a doprin i struments dal circ, che a fasin spetacui di strade.
Regjie
Dorino Minigutti
Autôrs dal copion
Dorino Minigutti, Giorgio Cantoni
Ricercjis
Giorgio Cantoni
Diretore de fotografie
Debora Vrizzi
Operadôr
Francesco Snidero
Fonic
Francesco Morosini
Montaç
Andrea Guarascio
Musichis
AAVV
Direzion di produzion
Gabriella Ziraldo
Relazions esternis
Sara Diodato
Web
Remigio Guadagnini / Altreforme
Social web
Elena Buzzinelli
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn vec_Latn fur_Latn vec_Latn ron_Latn scn_Latn fur_Latn vec_Latn fur_Latn vec_Latn oci_Latn lij_Latn fur_Latn kam_Latn fur_Latn dyu_Latn fur_Latn sag_Latn ita_Latn grn_Latn grn_Latn srd_Latn